De mange ventende ved ankomsthallen i Aalborg Lufthavn spejdede særligt efter én person klokken 11.20. Og da den 14-årige svømmer Mie Nielsen viste sig, var det til jubelråb og piften. - Det er dejligt, at der er så mange mennesker. Især når man ved, det er sommerferie, er jeg glad for, at de kommer herud og giver mig sådan en modtagelse. Flere veninder og svømmere tilknyttet Aalborg Svømmeklub stod i kø for at kramme stortalentet, der ved weekendens EM sikrede sig fire medaljer. To af guld, en af sølv og en af bronze. Den 14-årige pige havde dog ikke tid til at snakke meget med veninderne. En halv time efter hun var landet, satte hun kursen mod Svømmeland i Nørresundby for at træne inden det forestående VM om to uger i Beijing.

Opsummering:
Familie, venner og Aalborg-svømmere stod klar med flag og jubelråb, da Mie Nielsen i dag kom hjem fra Junior-EM i svømning i Beograd.